Lectio Divina

*fuq il-Vanġelu tal-Ħadd*

5 Ħadd tar-Randan

Sena B

Ġw 12:20-33

Wara d-dilka f’Betanja u l-ingress solenni f’Ġerusalemm, Ġesù jistqarr li issa “waslet is-siegħa li fiha Bin il-bniedem ikun igglorifikat”. Il-mument deċisiv ta’ ħajtu u tal-missjoni tiegħu wasal. Sa issa kien wettaq bosta “sinjali”; issa ser isseħħ ir-realtà. Il-“Griegi”, sinjal tal-ġnus kollha li għad “iħarsu lejh” merfugħ ’il fuq u jemmnu fih, issa, fil-mument tal-glorifikazzjoni, se jtemmu x-xewqa li jaraw lil Ġesù. Fih, il-bitħa tat-tempju l-ġdid, se jinġabru l-popli kollha biex jagħtu qima lill-Missier.

**(F’dak iż-żmien,) 20fost dawk li telgħu biex iqimu lil Alla fil-festa kien hemm xi Griegi. 21Dawn marru għand Filippu li kien minn Betsajda tal-Galilija, u talbuh: “Sinjur, nixtiequ naraw lil Ġesù”.** **22Filippu mar jgħid lil Indrì, u mbagħad Indrì u Filippu marru jgħidu lil Ġesù.**

Ġwanni jenfasizza l-missjoni universali tal-Messija. Minn issa titħabbar li s-Saltna ta’ Alla hi miftuħa għall-popli kollha. Il-Griegi li marru għall-festa huma proseliti u simpatizzanti tar-reliġjoni Lhudija, iżda mhumiex Lhud. Marru biex jaduraw lil Alla fit-tempju u sabu lill-Iben, it-tempju l-ġdid u għamara tal-Missier fost il-bnedmin (Apok 21:3). Tassew li t-tempju beda jitwaqqa’: il-poplu mhux se jfittxu aktar lil Alla fit-tempju tal-ġebel sabiħ (Lq 21:5), imma fil-persuna ta’ Ġesù, ir-ragħaj is-sabiħ (Ġw 10:11).

Il-Griegi marru għand Filippu, wieħed mill-ewwel dixxipli ta’ Ġesù li, flimkien ma’ Indrì, għandu isem Grieg. Indrì hu l-ewwel dixxiplu li mar jara fejn jgħammar Ġesù u baqa’ miegħu (Ġw 1:39). Filippu u Indrì huma minn Betsajda, il-belt tas-sajd mnejn, aktar tard, kellhom isiru sajjieda tal-bnedmin (Mt 4:1). Betsajda kienet tagħmel parti mit-Tetrarkija ta’ Filippu, ’il barra mit-territorju propjament Ġudajku. Barra dan ir-rakkont, f’San Ġwann, dawn iż-żewġ dixxipli nsibuhom flimkien f’żewġ okkażjonijiet oħra (1:44; 6:7s). Huma l-ewwel dixxipli miftuħa għax-xewqa tal-Griegi/tal-ġnus biex jemmnu f’Ġesù. Imma l-fatt li ħadd minnhom ma ried jieħu deċiżjoni biex jakkumpanja lill-Griegi għand Ġesù juri d-diffikultà tal-komunità tal-bidu biex tilqa’ fi ħdanha lil dawk li ma kienux mill-poplu Lhudi. Hekk jidher li s-sejħa tal-popli Griegi hi xewqa diretta ta’ Ġesù (Sof 3:9; Żak 9:10b).

Il-mistoqsija ta’ dawn il-Griegi biex “jaraw” (= jemmnu) f’Ġesù hi marbuta mal-vers preċedenti: “Ara, id-dinja kollha sejra warajh!” (v.19). Il-Griegi, bħad-dixxipli kollha warajhom, jaraw u jemmnu f’Ġesù mhux direttament imma permezz tax-xhieda tal-Knisja.

**23U Ġesù weġibhom: “Waslet is-siegħa li fiha Bin il-bniedem ikun igglorifikat.**

Ġesù jwieġeb lid-dixxipli u mhux direttament lill-Griegi li talbu li jarawh. Se jkunu d-dixxipli tiegħu li jkomplu l-missjoni ta’ Ġesù u jwasslu l-Aħbar tiegħu lid-dinja Griega. Ġesù jurihom “fejn” jistgħu jaraw lill-Messija: fis-salib merfugħ. San Pawl jagħmel minn din it-tħabbira tas-Salib il-vanġelu u l-missjoni tiegħu (1 Kor 1:23; Gal 6:14).

“Is-siegħa ta’ Ġesù” hi tema rikorrenti ħafna fir-raba’ Vanġelu. Jekk f’Kana s-siegħa kienet għadha ma waslitx (2:4), u bosta draba oħra s-siegħa hi mħabbra għall-futur (4:23; 5:25; 7:30; 8:20), issa din l-istess siegħa waslet. Il-jum tax-xogħol tiegħu fl-għalqa tal-Missier (Ġw 5:17) hu kollu indirizzat lejn din is-siegħa li qiegħda sseħħ. Ġwanni l-evanġelista jaqra l-ħajja ta’ Ġesù propju mill-ottika ta’ din is-siegħa: is-siegħa tas-salib u tal-glorifikazzjoni. Ir-rakkont tal-vanġelu hu riflessjoni b’lura ta’ din il-ġrajja. Għad li hi preżenti u reali, il-glorifikazzjoni mhix tat-tbatija fiha nfisha imma hi r-rivelazzjoni tal-imħabba ta’ Alla għall-bnedmin. Kull xbieha/immaġni preċedenti li l-bnedmin jagħmlu ta’ Alla titfarrak (Eż 20:4; 32:20), biex Alla jkun biss imħabba. Meta wieħed iħares lejn Kristu merfugħ u jemmen fih, u bħalu jsir imħabba, f’dak il-mument il-bniedem tassew jirrealizza fih is-sura u xbieha ta’ Alla (Ġen 1:26s).

**24Tassew tassew ngħidilkom, jekk il-ħabba tal-qamħ ma taqax fl-art u tmut, hi tibqa’ weħidha; imma jekk tmut, tagħmel ħafna frott. 25Min iħobb lil ħajtu jitlifha; imma min jobgħod lil ħajtu f’din id-dinja jħarisha għall-ħajja ta’ dejjem.**

Fis-Sinottiċi, iż-żerriegħa tirrappreżenta l-kelma ta’ Alla; issa, fir-raba’ Vanġelu, Ġesù stess hu ż-żerriegħa. Infatti, fil-Prologu, Ġesù nnifsu hu l-Kelma, il-Logos divin. Fih hemm tassew l-għajn tal-ħajja u fid-dawl tiegħu naraw id-dawl (Salm 36:10). Fiż-żerriegħa li tingħata għall-mewt u ssir frott abbundanti, il-bniedem li jħares lejn il-Merfugħ jaħsad u jiekol il-ħajja stess ta’ Kristu. Imsoqqija bid-demm tiegħu, l-art tnibbet l-imħabba ta’ Alla li tagħti l-ħajja (Salm 65:10). Fil-kuntest tal-Griegi li marru jaraw lil Ġesù, jirriżulta li l-frott li jitkellem minnu Ġesù huma l-popli li għad jemmnu fih.

L-egoiżmu, bil-maqlub, hu sterili, ma jnissilx u ma jagħmilx frott. Iż-żerriegħa li tintrass fil-qoxra, jew il-fellus li ma jkissirx il-qoxra biex joħroġ mill-bajda, imutu. Min iżomm fih in-nifs tal-ħajja, l-istess nifs li jżomm għalih jifgah u jsir il-mewt tiegħu. Hu biss fl-għotja sħiħa li d-dixxiplu jagħmel tiegħu nnifsu li tintrebaħ il-mewt u tirbaħ il-ħajja: “Fejn hi, ja Mewt, ir-rebħa tiegħek? Fejn hi, ja mewt, in-niggieża tiegħek? In-niggieża tal-mewt hi d-dnub, u l-qawwa tad-dnub hi l-Liġi. Niżżu ħajr lil Alla li tana r-rebħa permezz ta' Sidna Ġesù Kristu” (1 Kor 15:55-57). Il-mewt li jsemmi Ġesù mhix mument iżolat, imma t-temma ta’ proċess sħiħ ta’ awtodonazzjoni. Hu l-aħħar att f’serje ta’ għotja kostanti, li jissiġilla l-ħajja kollha. Il-fekondità mhix tant duttrina imma għotja ta’ mħabba ġeneruża. Id-duttrina hi l-istess imħabba; il-messaġġier hu l-messaġġ: “the medium is the message” (McLuhan).

Fuq l-eżempju tal-Imgħallem, id-dixxipli tiegħu jitmantnew bil-ħajja tiegħu u jnisslu dixxipli oħra meta huma jsiru qamħ li jaqa’ fl-art (Ġw 17:18): “Huma u sejrin, imorru jibku, iġorru ż-żerriegħa għaż-żrigħ. Iżda huma u ġejjin lura, jiġu b'għana ta' ferħ, iġorru l-qatet f'idejhom” (Sal 126:6). Bil-maqlub, min jipprova jżomm ħajtu għalih, iġorr il-mewt u mhux il-ħajja: “Ikunu bħall-ħaxix tal-bjut, li jinxef qabel ma jikber, li bih il-ħassad ma jimliex idu, lanqas ħdanu min jorbot il-qatet” (Salm 129:6s). Tagħti ħajtek ma jfissirx teqred ħajtek, imma tkun fekond. Min jagħti ħajtu ma jgħixx frustrat, imma jgħixha fil-milja tagħha. Ħafna drabi, hu propju l-biża’ li wieħed jitlef ħajtu, li jżommu milli jkun fekond.

**26Jekk xi ħadd irid jaqdini, hu għandu jimxi warajja, u fejn inkun jien, hemm ukoll ikun il-qaddej tiegħi. Min jaqdi lili, il-Missier jagħtih ġieħ.**

Dik li fis-Sinottiċi hi sejħa biex id-dixxipli jimxu wara Ġesù u jerfgħu salibhom, fi Ġwanni ssir stedina biex wieħed ikun qaddej (djaknu) ta’ Kristu fl-imħabba lejn l-oħrajn. Hu dan il-mod kif id-dixxiplu jagħti ħajtu. Li tkun qaddej ta’ Kristu jfisser tkun kollaboratur tiegħu u miegħu. Il-kliem fil-Grieg jenfasizza propju s-sens tad-djakonija fis-servizz. Lid-dixxipli tiegħu Ġesù ma jsejħilhomx aktar qaddejja imma ħbieb (Ġw 15:15). L-imħabba hi essenzjalment djakonija tal-oħrajn, taħdem mal-oħrajn, tibni flimkien. Fil-mument tal-inkarnazzjoni tiegħu, Kristu sar qaddej-djaknu tal-bnedmin (Fil 2:7)! Hu ħasel riġlejn l-appostli u tahom eżempju kif għandhom jagħmlu ma’ xulxin (Ġw 13:14). “Morru fid-dinja kollha” jfisser tagħmel bħall-Imgħallem. Min jitlef is-sens tad-djakonija, ma jafx iħobb.

Id-dixxiplu jkun “fejn hemm Ġesù” meta jkun magħqud miegħu fl-imħabba, u jkun magħqud miegħu meta jħobb bħal Ġesù (Ġw 13:35). L-għaqda mhix waħda statika imma dinamika. Hu fil-qadi li wieħed jeżerċita l-imħabba u jitgħallem iħobb (“learning by doing”). Fil-bidu tal-Vanġelu ta’ Ġwanni, id-dixxipli jistaqsu lill-Imgħallem fejn jgħammar u Ġesù jistedinhom biex imorru jaraw “id-dar tiegħu” (Ġw 1:28s). Issa l-evanġelista juri fid-dieher fejn jgħammar Kristu u fejn jistgħu jgħammru ma’ Kristu d-dixxipli tiegħu: mhux aktar f’xi dar tal-ġebel imma fuq is-salib tal-imħabba, li tirrivela l-qalb tal-Missier u tagħti l-ħajja bla tmiem. Fejn hemm il-qalb tagħna, hemm ikun it-teżor tagħna (Mt 6:21).

Jekk u meta nkunu qaddejja bħal Kristu, allura nkunu qaddejja ta’ Kristu, u miegħu ulied il-Missier u werrieta ta’ Alla (Rum 8:17).

**27Issa qiegħed inħoss ruħi mħawda. U x’naqbad ngħid? Missier, eħlisni minn din is-siegħa? Imma jien għalhekk ġejt: għal din is-siegħa.**

Ġesù jħoss it-tqanqil tar-ruħ, kif ħass quddiem il-mewt ta’ ħabibu Lazzru (Ġw 11:33). It-taħwid tar-ruħ fi Ġwanni hu xebh mal-biża’ li Ġesù ħass fil-Ġnien taż-Żebbuġ qabel il-passjoni. Is-Sinottiċi jirrakkuntaw fid-dettall din il-ġrajja li Ġwanni jaċċenna għaliha b’espressjoni qasira. Imma xejn inqas mill-Ġetsemani, Ġwanni jesprima l-biża’ li Kristu ġarrab quddiem it-tbatija u l-mewt vjolenti, miċħud u abbandunat minn dawk li ħabb (Mt 26:56; Lhud 5:7s). Ġesù hu konxju għal kollox minn dak li qed iħoss u minn dak li jrid jgħaddi minnu. L-għażliet ta’ ħajtu wasslu biex “id-dinja” tqum kontra tiegħu u tagħtih il-mewt fl-aħjar ta’ żmienu. Tassew, fil-bniedem-Ġesù (Ġw 19:5) tidher l-umanità kollha tiegħu bħal tagħna, hu li kien imġarrab bħalna f’kollox (Lhud 4:15).

Ġesù ma jmurx jitbissem quddiem il-mewt vjolenti li kien se jġarrab. Ma jinnegax dak li jixtieq umanament, jiġifieri li jeħles mit-tbatija u l-mewt, imma jaf fejn twasslu l-imħabba li ħaddan. Hemm, fil-ġnien tat-tbatija u l-għaraq tad-demm, tifkira tal-ġnien tal-Għeden fejn il-bniedem safa mqarraq, Ġesù jirbaħ lil-leħen tal-qerq, u bil-mewt li jilqa’, ireġġa’ l-bniedem għall-ħajja, bil-fiduċja tiegħu f’Alla l-Missier. It-talba tal-Missierna, li darba għallem lid-dixxipli tiegħu, issa jtennija hu stess nnifsu fil-Ġetsemani: eħlisni minn din is-siegħa, imma jkun li trid int.

**28Missier, agħti glorja lil ismek”. Dak il-ħin instama’ leħen mis-sema: “Jien diġà gglorifikajtu, u nerġa’ nigglorifikah”.**

Il-leħen mis-sema hu riferiment għall-ġrajja tat-Trasfigurazzjoni li nsibu fis-Sinottiċi. Waqt li s-Sinottiċi jirrakkuntaw l-ewwel it-Trasfigurazzjoni u aktar tard il-Ġetsemani, Ġwanni jaqleb l-ordni u jassoċjahom direttament flimkien. San Ġwann ma jirrakkuntax il-ġrajja tat-Trasfigurazzjoni, għax ir-rakkont kollu tal-ħajja ta’ Ġesù hu sinjal tal-glorja tal-Iben ta’ Alla. Jekk kien igglorifikat fil-magħmudija u fuq it-Tabor, fi Ġwanni, Ġesù hu gglorifikat ukoll fl-agunija u fuq is-salib. Isem il-Missier hu gglorifikat fl-ubbidjenza u fil-fedeltà għall-missjoni tal-Iben, liema fedeltà turi l-imħabba li Alla għandu għall-bnedmin.

**29In-nies li kienu hemm semgħuh, u qalu li kien qiegħed iriegħed. Oħrajn qalu: “Kellmu xi anġlu”. 30Ġesù wieġeb: “Dan il-leħen ma ġiex għalija, imma għalikom.**

Jekk fit-teofaniji tal-AT u fit-Trasfigurazzjoni l-leħen divin hu muri lil ftit, issa fi Kristu, it-tempju ħaj, Alla hu aċċessibbli għal kulħadd. Fi Kristu kulħadd jista’ jisma’ lill-Missier u jara l-glorja tiegħu. Wara li għall-ewwel darba l-leħen divin kellem lill-Battista biex jurih il-missjoni ta’ Ġesù qabel waslet is-siegħa (Ġw 1:33), issa, fl-aħħar mumenti tal-ħajja ta’ Ġesù, il-leħen ikellem lill-folla biex jikkonferma l-missjoni ta’ Ġesù fit-twettieq tas-siegħa tiegħu.

Il-leħen tal-Missier għadu misterjuż u ma jinftiehemx għal kollox minn dawk preżenti. Il-poplu kien għadu tal-fehma li jagħmel lil Kristu re (Ġw 6:15), biex jiġu fis-seħħ il-wegħdiet messjaniċi lid-dinastija ta’ David. Hu Ġesù l-interpretu awtentiku tal-leħen tal-Missier. Il-messjaniżmu tiegħu jinftiehem biss fil-kuntest tal-passjoni u l-qawmien mill-imwiet (Mt 17:9; Mk 9:9). Hu jkun tassew sultan glorjuż fuq is-salib (v.28). Minn hemm ikun ragħaj tal-poplu (Eżek 34:23).

**31Il-ġudizzju ta’ din id-dinja qiegħed isir issa. Issa se jitkeċċa l-Prinċep ta’ din id-dinja.**

Il-ġudizzju fuq id-dinja mhux kontra l-bnedmin imma kontra x-xitan u l-qerq tiegħu. Permezz tas-salib, “il-qarrieq tad-dinja kollha” (Apok 12:9) se jiġi mgħaffeġ u mirbuħ (Ġen 3:15) u ma jibqax aktar jaħkem u jżomm lill-bnedmin fil-jasar tiegħu (Lhud 2:14s). Ġesù hu l-Ħaruf tal-Għid li b’demmu jneħħi d-dnub tad-dinja (Ġw 1:29). Minkejja dan, hemm min iwarrab id-dawl u l-verità, u jagħżel li jħobb u jibqa’ fid-dlam u l-qerq (Ġw 3:19).

**32U meta nintrefa’ ’l fuq mill-art, jiena niġbed il-bnedmin kollha lejja”. 33Hu qal dan biex jurihom b’liema mewt kien sejjer imut.**

Għat-tielet darba Ġesù jgħid li għandu jiġi merfugħ fuq is-salib, riferimenti li jikkorrispondu għat-tliet tħabbiriet tal-passjoni kif insibuhom fis-Sinottiċi. Filwaqt li fis-Sinottiċi dawn jinsabu fl-aħħar parti tal-vjaġġ ta’ Ġesù, fi Ġwanni, it-tħabbiriet insibuhom sa mill-bidu tar-rakkont, fejn, b’mod gradwali, l-evanġelista jfisser l-għana profond tagħhom: l-ewwel bħala rivelazzjoni tal-imħabba ta’ Alla lejn id-dinja kollha (3:14), imbagħad bħala rivelazzjoni tan-natura divina ta’ Ġesù (8:28). Din l-aħħar tħabbira turi r-rebħa (glorifikazzjoni) definittiva fuq il-ħażen u l-imħabba-attrazzjoni tal-Missier li fi Kristu tiġbed il-bnedmin kollha lejn Alla.

Tassew il-qaddej ta’ Alla “jsib ir-riżq, jogħla u jkun ’il fuq minn kulħadd” (Is 52:13). Is-salib ma jibqax ir-rebħa tat-tortura u tal-ħakkiem, imma jsir sinjal ta’ mħabba għall-aħħar (Ġw 13:1). Il-paradoss tal-imħabba ta’ Kristu jinsab fil-fatt li, waqt li jikkundanna l-ħażen tad-dinja bil-mewt tiegħu, jiġbed fl-istess ħin il-bnedmin lejh bl-imħabba li taħsel id-dnub (Iż 1:18)! Fih, il-bnedmin kollha jistgħu jieħdu l-ħajja u joħorġu rebbieħa.

Ġesù jidher dejjem fil-kontroll ta’ ħajtu (Ġw 10:17s). Bosta drabi riedu joqtluh bit-tħaġġir jew billi jitfgħuh mill-għoli għal isfel (Lq 4:29s). Issa se jmut merfugħ ’il fuq. Il-mewt tiegħu fuq is-salib se tkun ir-rebħa tiegħu: mhux imut, imma jagħti ħajtu. U waqt li jagħti ħajtu, jagħti l-ħajja lil dawk li jħarsu lejh.